หุ้นใหญ่ดัน SET ปิดเช้าพุ่งกระฉูดกว่า 21 จุด ลุ้นบ่ายวิ่งต่อทะลุแนวต้าน 1,720 จุด
หุ้นใหญ่ดัน SET ปิดเช้าพุ่งกระฉูดกว่า 21 จุด ลุ้นบ่ายวิ่งต่อทะลุแนวต้าน 1,720 จุด โดยดัชนีปิดเช้านี้ที่ระดับ 1,718.12 จุด เพิ่มขึ้น 21.20 จุด หรือ 1.25% มูลค่าการซื้อขาย 2.17 หมื่นลบ.
10 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (10 ต.ค.61) ที่ระดับ 1,718.12 จุด เพิ่มขึ้น 21.20 จุด หรือ 1.25% มูลค่าการซื้อขาย 2.17 หมื่นลบ.
ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีกว่าตลาดต่างประเทศ โดยตลาดหุ้นในภูมิภาคเอเชียเช้านี้ส่วนใหญ่จะติดลบกัน ยกเว้นตลาดหุ้นอินโดนีเซีย, ตลาดหุ้นฮ่องกง, ตลาดหุ้นออสเตรเลีย ที่เคลื่อนไหวในแดนบวกได้
ทั้งนี้ คาดว่าตลาดฯน่าจะได้รับแรงซื้อกลับจากกองทุนอีกในวันนี้ หลังจากที่ได้ซื้อกลับตั้งแต่เมื่อวานนี้ และนักลงทุนต่างชาติได้ปิดสถานะที่เคยทำ Short ในตลาด TFEX เมื่อวานนี้ด้วย โดยหลังจากที่ดัชนีฯปรับตัวลงต่ำกว่า 1,700 จุด ทำให้มี upside มากขึ้นจูงใจให้นักลงทุนกลับมาซื้อคืนก็เป็นได้ เพราะนักวิเคราะห์ส่วนใหญ่ยังมองเป้าหมายดัชนีปีนี้แถว 1,800 จุด อีกทั้งตลาดฯกำลังจะต้อนรับหุ้นขนาดใหญ่อย่าง บมจ.โอสถสภา เข้ามาเทรดในตลาดฯด้วย
อย่างไรก็ดี ก็ยังต้องติดตามตัวเลขเงินเฟ้อของสหรัฐฯในวันพรุ่งนี้ และติดตามตัวเลขการค้าของจีนในวันศุกร์นี้ รวมถึงติดตามการทยอยประกาศผลประกอบการของบริษัทจดทะเบียนงวดไตรมาส 3/61 ด้วย ซึ่งจะเริ่มที่กลุ่มแบงก์ที่จะทยอยออกมาในช่วงปลายสัปดาห์นี้
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะยังยืนในแดนบวกได้ พร้อมให้แนวรับ 1,710 จุด ส่วนแนวต้าน 1,720 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย 1,735.88 ล้านบาท ปิดที่  53.75 บาท  เพิ่มขึ้น 1.50 บาท
PTTEP  มูลค่าการซื้อขาย   994.40 ล้านบาท ปิดที่ 152.00 บาท  เพิ่มขึ้น 4.00 บาท
PTTGC  มูลค่าการซื้อขาย   929.43 ล้านบาท ปิดที่  78.50 บาท  เพิ่มขึ้น 0.75 บาท
IVL    มูลค่าการซื้อขาย   769.64 ล้านบาท ปิดที่  58.75 บาท  เพิ่มขึ้น 1.00 บาท
BEAUTY มูลค่าการซื้อขาย   648.54 ล้านบาท ปิดที่  10.10 บาท  เพิ่มขึ้น 0.30 บาท